  Анжелика Тихонова корреспондент 2020-тӥ арын Удмуртиын мерлыко юртъёсты пуктыны 4 миллиард 500 миллион миллиард манет висъялозы. Со сярысь улосвыл тӧролэн мерлыко вотэсъёсын ортчытэм меӵак эфирез дыръя элькун кивалтэтлэн тӧроез Ярослав Семёнов вераз. Чаклам коньдон пӧлысь ог 2 миллиардзэ дышетон юртъёсты пуктыны кутозы. Соин нылпи садъёсын 1,5 аресысен 3 аресозь пиналъёслы ватсаса 760 инты кылдытозы. Со сяна, куать школаос пуктозы. Школалэсь азьвыл дышетон юртъёсты Воткаын, Шаркан ёросысь Мишкино гуртын, Вавожын, Алнашын, Сарапулын, Ижкарысь Устинов ёросысь Восточной улон ёросысь 7 номеро микрорайонын но Индустри ёросысь гурт возёс выставка улон ёросын ӝуто. Соосты таяз арын усьтыны кулэ. Кез ёросысь школаез лэсьтон борды выль подрядчик басьтӥськиз. Ижкарын А10 микрорайонын шор ёзо школа пуктыны кутскизы. Вавож ёросысь Большое Волково гуртын школа пуктон ужъёсты матысь дыре мытозы. Эшшо кӧня ке объектъёсъя али ужкагазъёс дасяло. Дэри ёросысь Пычанки гуртын 825 интылы школа пуктонъя ужкагазъёс оштолэзь пумын дась луозы. Нош Сьӧлта черкогуртысь школая ужкагазъёс экспертиза ортчо. Эм объектъёсты пуктонъя но элькун азьын бадӟым ужпумъёс сыло. Ми ог 400 миллион манет манет тыр 88 фельдшер-акушер пунктъёс пуктыны кулэ. Та дыре вань объектъёсъя ужкагазъёс экспертизаез ортчо. Туберкулёзэз эмъян юрт пуктонъя ужъёс мыно – нылпиослы но мӧйыослы стационаръёслэн фундаментъёссы ӧжытэзтэк дасесь ини, пищеблок но гараж дасесь Ярослав Семёнов, Удмуртиысь кивалтэтлэн тӧроезОзьы ик кивалтэтлэн тӧроез Ижкарын Удмуртиысь йӧскалык лыдӟетъюртэз выльдон азьланьтӥсько шуыса ивортӥз. Вуоно арняе лэсьтӥськисьёс ужъёслэн кыкетӥ люкетсы борды басьтӥськыны кулэ. Тодэ вайытом, туэ нырысетӥ кварталын 30 миллион манет уже кутӥзы ни. Можгаын вокзал огъетэз пуктыны кутскизы, али отын музъем ужъёсты нуо. Озьы ик Эграын, Кезын но Сьӧлтаын спортъя площадкаос пуктыны кутскизы. Шарканын стадионэз выльдон борды басьтӥськизы. Со сяна, Ярослав Семёнов алдам дольщикъёслэсь югдурзэс сэрттон-пертчон бордын ужало шуыса пусйиз. Дэри ёросысь Хохряки гуртын, Ижкарысь Нижняя но Петров нимо урамъёсын пуктӥськись сизьым коркаосын выль застройщикъёс чаклам радлыкъя ужало. Ижкарысь Автономной урамысь «Акварель» улон огъетысь но Первомайской каргуртысь Мир урамысь коркаысь улон инты басьтэм муртъёслэсь эрикрадъёссэс «Фонд защиты прав граждан – участников долевого строительства» пыр утьыны чакламын. Милесьтым вазиськонмес фонд эскериз ини, соя умой пумкылъян кутэмын Ярослав Семёнов, Удмуртиысь кивалтэтлэн тӧроезИжкарысь Орсовской но Сабуров нимо урамъёсын лэсьтӥськон ужъёсты азинтыны конкурсъя выль застройщикъёсты быръёзы, Лев Толстой нимо урамысь но Первомайской каргуртысь Летней урамысь коркаосты йылаз-пумаз вуттыны инвесторъёсты утчало.  Тодэ вайытом, таяз арын «Большой ремонт» ӵектос улсын 140 пала мерлыко юртъёсты рос-прос тупатъяны малпало.  Тегъёс: Ижкар Удмуртия школаос дӥськут лэсьтськон ЯрославСемёнов  